LT Europos Sąjungos oficialusis leidinys CE 295/31

2008 m. rugsėjo 3 d., trečiadienis

Bendra Europos sutarčių teisės principų sistema

P6_TA(2008)0397

2008 m. rugsėjo 3 d. Europos Parlamento rezoliucija dėl bendros Europos sutarčių teisės principų sistemos

2009/C 295 E/09

Europos Parlamentas,

atsižvelgdamas į savo 2007 m. gruodžio 12 d. rezoliuciją dėl Europos sutarčių teisės (1),

atsižvelgdamas į savo 2006 m. rugsėjo 7 d. rezoliuciją dėl Europos sutarčių teisės (2),

atsižvelgdamas į savo 2006 m. kovo 23 d. rezoliuciją dėl Europos sutarčių teisės ir acquis peržiūros: tolesni veiksmai (3),

atsižvelgdamas į savo 1989 m. gegužės 26 d (4)., 1994 m. gegužės 6 d. (5), 2001 m. lapkričio 15 d. (6) ir 2003 m. rugsėjo 2 d. rezoliucijas (7),

atsižvelgdamas į 2007 m. liepos 25 d. Komisijos ataskaitą „Antroji bendros principų sistemos kūrimo pažangos ataskaita“ (COM(2007)0447),

atsižvelgdamas į 2008 m. balandžio 18 d. Teisingumo ir vidaus reikalų tarybos priimtą poziciją,

atsižvelgdamas į Darbo tvarkos taisyklių 108 straipsnio 5 dalį,

A. kadangi 2007 m. pabaigoje Komisijai buvo pristatytas Bendros principų sistemos projektas (8);

B. kadangi Bendros principų sistemos projektą šiuo metu vertina kelios akademinės grupės, įskaitant Henri Capitant'o prancūzų juridinės kultūros draugiją (pranc. „Association Henri Capitant des Amis de la Culture Juridique Francaise“) ir Lyginamosios teisėkūros draugiją (pranc. „Société de législation comparée“), kurios jau išleido leidinius „Principes contractuels communs“ („Bendrieji sutarčių principai“) ir „Terminologie contractuelle commune“ („Bendroji sutarčių terminologija“) (9),

C. kadangi Komisija pradėjo vidinį atrankos procesą, siekdama nustatyti, kurios Bendros principų sistemos projekto dalys bus įtrauktos į rengiamą dokumentą, pvz., Komisijos baltąją knygą dėl Bendros principų sistemos,

D. kadangi Bendros principų sistemos projektas tėra akademinis dokumentas ir jo dalių, kurios bus pasirinktos integruoti į būsimąjį Komisijos dokumentą, atrinkimas yra itin politinis veiksmas,

1. džiaugiasi, kad buvo pristatytas Bendros principų sistemos projektas ir tikisi, kad galutinis akademinis šio projekto variantas bus pateiktas Komisijai iki 2008 m. gruodžio mėn. pabaigos;

2. ragina Komisiją pristatyti tikslų ir skaidrų planą, kuriame būtų numatyta, kaip bus organizuojamas ir koordinuojamas atrankos procesas, kurio pabaigoje bus parengtas Komisijos dokumentas, ypač atsižvelgiant į visų generalinių direktoratų (GD) įtraukimą;

3. ragina Komisiją užtikrinti, kad Bendros principų sistemos projektas būtų prieinamas, kiek galima daugiau atitinkamų kalbų, siekiant užtikrinti, kad jis būtų prieinamas visiems suinteresuotiesiems asmenims;

4. ragina Komisiją apsvarstyti galimybę skirti projektą Teisingumo, laisvės ir saugumo GD, sudarant galimybę dalyvauti visiems kitiems suinteresuotiems GD, kadangi Bendra principų sistema apima daugiau nei vartojimo sutarčių teisės sritį, ir užtikrinti materialinius bei žmoniškuosius išteklius;

5. pabrėžia, kad Komisijos dokumentu bus pagrįstas Europos institucijų ir visų suinteresuotų asmenų sprendimas dėl būsimo Bendros principų sistemos tikslo, jos turinio ir teisinės galios, kuri gali apimti nuo neprivalomos teisinės priemonės iki Europos sutarčių teisės pasirenkamųjų priemonių teisinio pagrindo;

6. mano, kad neatsižvelgiant į tai, kokia bus Bendra principų sistema, reikia įgyvendinti priemones, siekiant užtikrinti, kad ji būtų nuolat atnaujinama ir, kad būtų atsižvelgiama į nacionalinės sutarčių teisės pokyčius;

7. pažymi, kad priimdama bet kokį sprendimą dėl Bendros principų sistemos turinio Komisija turėtų atsižvelgti į 2008 m. balandžio 18 d. Tarybos pareiškimą, kad Bendra principų sistema turėtų būti geresnės teisėkūros priemonė, kuri padėtų nustatyti neprivalomas taisykles, naudojamas Bendrijos lygmens teisėkūros institucijų;

8. siūlo, kad šiuo atveju Bendra principų sistema turėtų būti kuo platesnė ir kad gali nebūti poreikio atmesti kurios nors turinio ar materialinės dalies šiame etape;

9. dar kartą pabrėžia, kad neseniai vykusių Bendros principų sistemos seminarų rezultatai turėtų atsispindėti visuose atrankos procesuose; taip pat pabrėžia, kad tolesnės konsultacijos turėtų būti visa apimančios ir turėtų būti užtikrintas subalansuotas visų dalyvaujančių suinteresuotųjų šalių indėlis;

10. siūlo, kad tuo atveju, jei Bendra principų sistema bus naudojama kaip neprivaloma teisinė priemonė, ji turėtų būti pridedama prie bet kurio būsimo Komisijos teisės akto pasiūlymo ar komunikato, susijusio su sutarčių teise, siekiant užtikrinti, kad Bendrijos teisės aktų leidėjai į ją atsižvelgtų;

11. pažymi, kad Komisija, priimdama sprendimą dėl Bendros principų sistemos turinio, turėtų atsižvelgti į tai, kad ši sistema gali būti išplėsta ir tapti ne tik teisėkūros, bet ir pasirenkamąja priemone;

12. siūlo, kad jeigu ateityje Bendra principų sistema taptų pasirenkamąja priemone, ji turėtų būti apribota tomis sritimis, kuriose veikia arba artimoje ateityje, tikėtina, veika Bendrijos teisės aktų leidėjai, arba tomis sritimis, kurios artimai susijusios su sutarčių teise; siūlo, kad bet kokia pasirenkamoji priemonė būtų pagrįsta Bendros principų sistemos projektu; mano, kad visais atvejais reikia stengtis užtikrinti, kad atrankos proceso metu nebūtų pakenkta bendrai pasirenkamos priemonės darnai;

13. primygtinai reikalauja visapusiškai konsultuotis su Parlamentu ir jį į traukti į bet kurį atrankos procesą, kurio pabaigoje bus parengtas dokumentas dėl Bendros principų sistemos;

14. paveda Pirmininkui perduoti šią rezoliuciją Tarybai ir Komisijai.

(1) Priimti tekstai, P6_TA(2007)0615.

(2) OL C 305 E, 2006 12 14, p. 247.

(3) OL C 292 E, 2006 12 1, p. 109.

(4) OL C 158, 1989 6 26, p. 400.

(5) OL C 205, 1994 7 25, p. 518.

(6) OL C 140 E, 2002 6 13, p. 538.

(7) OL C 76 E, 2004 3 25, p. 95.

(8) Von Bar, Clive, Schulte-Nölke ir kiti (redaktoriai) „Principles, Definitions and Model Rules of European Private Law – Draft Common Frame of Reference (DCFR)“ („Europos privatinės teisės principai, apibrėžtys ir pavyzdinės taisyklės – Bendros principų sistemos projektas“), 2008 m.

(9) B. Fauvarque-Cosson, D. Mazeaud (direktorius) rinkinio „Droit privé comparé et européen“ („Lyginamoji ir Europos privatinė teisė“) 6 ir 7 tomai, 2008 m.